**Likumprojekta “Grozījumi Latvijas Administratīvo pārkāpumu kodeksā”
sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | 2015.gada 20.maijā tika publicēta Eiropas Parlamenta un Padomes Direktīva (ES)2015/849 par to, lai nepieļautu finanšu sistēmas izmantošanu nelikumīgi iegūtu līdzekļu legalizēšanai vai teroristu finansēšanai, un ar ko groza Eiropas Parlamenta un Padomes Regulu (ES) Nr.684/2012 un atceļ Eiropas Parlamenta Padomes Direktīvu 2005/60/EK un Komisijas Direktīvu 2006/70/EK (turpmāk – AML IV direktīva). AML IV direktīvas transponēšanas termiņš dalībvalstīm ir līdz 2017.gada 26.jūnijam. Šobrīd ir izstrādāts likumprojekts “Grozījumi Noziedzīgi iegūtu līdzekļu legalizācijas un terorisma finansēšanas likumā”, kurš 2017.gada 13.jūnijā ir atbalstīts Ministru kabinetā (Ministru kabineta 2017.gada 13.jūnija sēdes prot. Nr.30, 48.§.), ar kuru tiek pārņemtas AML IV direktīvas prasības, kā arī likumprojektā ietvertas starptautisko Finanšu darījumu darba grupas (turpmāk – FATF) rekomendācijas un ņemti vērā Eiropas Padomes Moneyval ekspertu ieteikumi. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Šobrīd Latvijas tiesību akti neparedz iespēju Latvijā atzīt un izpildīt ārvalsts lēmumu, ar kuru personai piemērots administratīva rakstura sods. Tiesiskā sadarbība administratīvo pārkāpumu lietās tieši netiek regulēta ar Eiropas Savienības tiesību aktiem vai starptautiskajiem līgumiem. Līdz ar to trūkst tiesiskā regulējuma, lai varētu izpildīt tādu ārvalsts lēmumu, ar kuru personai piemērots administratīva rakstura sods, vai varētu nosūtīt Latvijā pieņemtu lēmumu izpildei ārvalstī.Likumprojekts “Grozījumi Noziedzīgi iegūtu līdzekļu legalizācijas un terorisma finansēšanas novēršanas likums” paredz papildināt Noziedzīgi iegūtu līdzekļu legalizācijas un terorisma finansēšanas novēršanas likumu (turpmāk - NILLTFNL) ar jaunu XV nodaļu “Atbildība par pārkāpumiem noziedzīgi iegūtu līdzekļu legalizācijas un terorisma finansēšanas novēršanas jomā un kompetence sankciju piemērošanā”. Izpildot AML IV direktīvas prasības, tiek paredzēti efektīvi, samērīgi un preventīvi sodi un pasākumu klāsts saistībā ar nopietniem, atkārtotiem vai sistemātiskiem prasību pārkāpumiem attiecībā uz klienta izpētes pasākumiem, informācijas uzglabāšanu, ziņošanu par aizdomīgiem darījumiem un atbildīgo subjektu iekšējo kontroli. Eiropas Savienības dalībvalstīs pašreiz pastāv dažādi administratīva rakstura sodi un pasākumi attiecībā uz galveno preventīvo noteikumu pārkāpumiem, tādējādi pastāvot riskam par Eiropas Savienības cīņas pret nelikumīgi iegūtu līdzekļu legalizēšanas un terorisma finansēšanas novēršanas sadrumstalotību. Sankciju un pasākumu klāsts ir pietiekami plašs un ļauj kompetentajām iestādēm ņemt vērā atšķirības starp atbildīgajiem subjektiem, jo īpaši starp kredītiestādēm un finanšu iestādēm un citiem atbildīgajiem subjektiem, ņemot vērā apmēru, iezīmes un darījumdarbības būtību. Transponējot AML IV direktīvu, Eiropas Savienības dalībvalstīm ir jānodrošina, lai administratīva rakstura sodi un pasākumu piemērošana saskaņā ar valsts normatīvajiem aktiem nepārkāptu *ne bis in idem* principu.Šobrīd, lai veicinātu kredītiestāžu darbības atbilstību noziedzīgi iegūtu līdzekļu legalizācijas un terorisma finansēšanas novēršanas prasībām un par noziedzīgi iegūtu līdzekļu legalizācijas un terorisma finansēšanas novēršanas prasību izpildi atbildīgajām personām kredītiestādēs izvirzītu nosacījumus šo prasību ievērošanai, šādas atbilstības prasības ir pārņemtas Kredītiestāžu likumā. Grozījumi minētajā likumā tika izstrādāti saskaņā ar AML IV direktīvas 59.pantā noteikto, kā arī FATF 35.rekomendāciju, kas paredz valstīm nodrošināt virkni efektīvu, samērīgu un atturošu sankciju, kuras var piemērot personām, kuras nepilda Noziedzīgi iegūtu līdzekļu legalizācijas un terorisma finansēšanas novēršanas likuma prasības. Sankcijas tiek piemērotas ne tikai finanšu iestādēm, bet arī to direktoriem un augstākajai vadībai. 2015.gada 21.oktobrī publicētais Ekonomikas Sadarbības un attīstības organizācijas (OECD) otrās fāzes ziņojums “Par OECD Pretkorupcijas konvencijas ieviešanu Latvijā” (turpmāk - ziņojums), norādīja, to ka pastāv bažas, ka atbildīgās personas par NILLTFNL pārkāpumiem netiek pienācīgi sodītas. Ziņojuma 106.punktā tika norādīts: “Masu mēdiji ziņoja par apgalvojumiem, ka ārvalstu amatpersonas atmazgājušas vismaz 63 milj. *euro* ienākumu no nodokļu krāpšanas, izmantojot nerezidentu bankas kontus Latvijā. 2013.gadā Finanšu tirgus un kapitāla komisija piemēroja bankai soda naudu 142 000 *euro* apmērā, kas tobrīd bija maksimālais pieejamais apmērs. (Piecas citas Latvijas bankas, par kurām tika apgalvots, ka caur tām atmazgāti ienākumi šajā pat lietā, netika sodītas, jo tika uzskatīts, ka tās pārkāpušas NILLTFNL). Maksimālā soda nauda bija tikusi piemērota sešos iepriekšējos gadījumos, kas norāda, ka tā ir pārāk maza. Personai (piemēram, bankas darbiniekam), kas neziņo par aizdomām par naudas atmazgāšanu, varēja piemērot naudas sodu tikai līdz 350 *euro* apmērā) (Latvijas Administratīvo pārkāpumu kodeksa 165.⁴ pants). 2014.gadā maksimālie naudas sodi tika paaugstināti līdz 10% no juridiskās personas apgrozījuma iepriekšējā gadā un līdz 5 milj. *euro* pret fiziskām personām. Naudas atmazgāšana kā krimināls nodarījums arī tiek sodīta neatbilstoši. Esošā situācija kredītiestādēs nepietiekamu sankciju piemērošanā efektīvākai cīņai pret NILLTFNL pārkāpumiem tika novērsta Kredītiestāžu likumā, ieviešot AML IV direktīvas 59.panta normas, taču nenoliedzami līdzīgas problēmas pastāv arī citās jomās, un pastāvošās normas attiecībā uz pārējiem NILLTFNL subjektu pārkāpumiem neļauj īstenot efektīvu cīņu, līdz ar to tiek pārņemtas AML IV direktīvas prasības NILLTFNL, nosakot sankciju piemērošanas veidu un apjomu attiecībā uz visiem NILLTFNL subjektiem.Ja pēc konkrētu apstākļu pārbaudes Finanšu un kapitāla tirgus komisijai (turpmāk - FKTK) ir pamats pieņemt lēmumu par sankciju un/vai korektīvo pasākumu, ierobežojumu piemērošanu personām, kuras pārkāpušas finanšu un kapitāla tirgu regulējošos normatīvos aktus, tā savā lēmumā ietver:- Finanšu un kapitāla tirgus komisijas likuma 17.¹ panta pirmajā daļā noteikto kritēriju izvērtējumu, nosakot, cik konkrētais pārkāpums ir būtisks, ilgstošs, kāda ir personas atbildības pakāpe, kāda būs sankciju ietekme uz iestādi un finanšu sektoru kopumā u.tml.;- Uz Finanšu un kapitāla tirgus komisijas likuma 17. ¹ panta otrās daļas pamata 28.12.2016. izdotajos Finanšu un kapitāla tirgus komisijas ieteikumos Nr. 268 “Ieteikumi (vadlīnijas) sankciju par finanšu un kapitāla tirgus regulējuma pārkāpumiem noteikšanai finanšu un kapitāla tirgus dalībniekiem un par pārkāpumu atbildīgajām fiziskajām un juridiskajām personām” un to pielikumos noteiktās vadlīnijas sankciju piemērošanai. Jo pārkāpums ir nozīmīgāks, jo bargākas ir piemērojamās sankcijas.- Administratīvā procesa likuma 66. panta pirmajā daļā noteikto lietderības apsvērumu saturu, izvērtējot pieņemtā lēmuma un piemēroto sankciju nepieciešamību, piemērotību, vajadzību un atbilstību, ievērojot normatīvajos aktos noteikto Finanšu un kapitāla tirgus komisijas rīcības brīvību piemērot sankcijas par normatīvo aktu pārkāpumiem.- Vienlaikus ar sankcijas piemērošanas jautājumu tiek vērtēts arī jautājums par nepieciešamību piemērot korektīvos pasākumus vai ierobežojumus, lai novērstu turpmāku pārkāpumu atkārtošanos un Latvijas finanšu sektora apdraudēšanu. Piemēram, kā ierobežojošais pasākums var tikt noteikts aizliegums piesaistīt jaunus klientus, kam piemīt paaugstināti riski, kamēr nav veikti uzlabojumi iekšējā kontroles sistēmā. Lemjot par sankcijas piemērošanu, vairumā gadījumu tiek lemts arī par nepieciešamību pārvērtēt iestādes klientu bāzi, lai mazinātu pastāvošos riskus.Ņemot vērā minēto ir būtiski nodrošināt, ka sankcijas, ierobežojumi un korektīvie pasākumi tiek piemēroti Administratīvā procesa likuma noteiktajā kārtībā.Latvijas Administratīvo pārkāpumu kodeksa 165.⁴ panta pirmā daļa nosaka atbildību par neziņošanu par neparastiem un aizdomīgiem darījumiem vai aizdomīgu finanšu darījumu Noziedzīgi iegūtu līdzekļu legalizācijas novēršanas dienestam, ja to ir izdarījuši Noziedzīgi iegūtu līdzekļu legalizācijas un terorisma finansēšanas novēršanas likuma subjekti. Likumprojekta “Grozījumi noziedzīgi iegūtu līdzekļu legalizācijas un terorisma finansēšanas novēršanas likums” 77.panta pirmā daļa paredz uzraudzības un kontroles institūcijām īstenot noziedzīgi iegūtu līdzekļu legalizācijas un terorisma finansēšanas novēršanas likumā noteiktās sankcijas un pasākumus, ja tiek konstatēti normatīvo aktu pārkāpumi noziedzīgi iegūtu līdzekļu legalizācijas un terorisma finansēšanas novēršanas jomā, savukārt 78.panta pirmā daļa nosaka, ka par darbībām, kuru rezultātā ir pārkāptas normatīvo aktu prasības noziedzīgi iegūtu līdzekļu legalizācijas un terorisma finansēšanas novēršanas jomā vai normatīvo aktu prasības attiecībā uz starptautiskajām vai nacionālajām sankcijām, kas nosaka finanšu ierobežojumus, likuma subjektam var piemērot noteiktās sankcijas. Latvijas Administratīvo pārkāpumu kodeksa 165.⁷ pants nosaka par klienta identifikācijas prasību pārkāpšanu naudas soda sankciju. Likumprojekta “Grozījumi noziedzīgi iegūtu līdzekļu legalizācijas un terorisma finansēšanas novēršanas likums” 38.pants attiecībā uz grozījumiem 78.panta pirmajā daļā paredz, par darbībām, kuru rezultātā ir pārkāptas normatīvo aktu prasības noziedzīgi iegūtu līdzekļu legalizācijas un terorisma finansēšanas novēršanas jomā vai normatīvo aktu prasības attiecībā uz starptautiskajām vai nacionālajām sankcijām, kas nosaka finanšu ierobežojumus, likuma subjektam var piemērot noteiktās sankcijas. Viens no pienākumiem Noziedzīgi iegūtu līdzekļu legalizācijas un terorisma finansēšanas novēršanas likuma ietvaros atbilstoši 6.pantam ir izveidot iekšējo kontroles sistēmu, savukārt šā likuma 7.panta pirmās daļas 1.punkts nosaka, ka, izveidojot iekšējās kontroles sistēmu, likuma subjekts paredz vismaz klientu identificēšanas kārtību.Latvijas Administratīvo pārkāpumu kodeksa 165.8 pants nosaka sankcijas noziedzīgi iegūtu līdzekļu legalizācijas un terorisma finansēšanas novēršanai noteiktās kārtības neievērošanas gadījumā. Likumprojekta “Grozījumi Noziedzīgi iegūtu līdzekļu legalizācijas un terorisma finansēšanas novēršanas likums” 38.pants attiecībā uz grozījumiem 78.pantā paredz atbildību par pārkāpumu - noziedzīgi iegūtu līdzekļu legalizācijas un terorisma finansēšanas novēršanai noteikto prasību neievērošana.Ievērojot iepriekšminēto, līdz ar likumprojektā “Grozījumi Noziedzīgi iegūtu līdzekļu legalizācijas un terorisma finansēšanas novēršanas likums” paredzēto atbildību par pārkāpumiem noziedzīgi iegūtu līdzekļu legalizācijas un terorisma finansēšanas novēršanas jomā un kompetences sankciju piemērošanas ieviešanu iepriekšminētajā likumā, no Latvijas Administratīvo pārkāpumu kodeksa nepieciešams izslēgt 165.⁴ panta pirmo daļu, 165.⁷ pantu, 165.⁸ pantu. |
| 3. | Projekta izstrādē iesaistītās institūcijas | Par likumprojekta izstrādi atbildīgā institūcija ir FKTK, Tieslietu ministrija, Noziedzīgi iegūtu līdzekļu legalizācijas novēršanas dienests. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
|  |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noziedzīgi iegūtu līdzekļu legalizācijas un terorisma finansēšanas novēršanas likuma subjekti. |
| 2. | Tiesiskā regulējuma ietekme uz tautsaimniecību un administratīvo slogu |  Nav. |
| 3. | Administratīvo izmaksu monetārs novērtējums | Nav. |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Grozījumi nepieciešami šādos likumos: Noziedzīgi iegūtu līdzekļu legalizācijas un terorisma finansēšanas novēršanas likumā (likumprojekts izsludināts 2017.gada 23.marta Valsts sekretāru sanāksmē, VSS-309), Pasta likumā (likumprojekts izsludināts 2017.gada 13.aprīlī Valsts sekretāru sanāksmē, VSS-395), Maksājumu pakalpojumu un elektroniskās naudas likums (likumprojekts izsludināts 2017.gada 13.aprīlī Valsts sekretāru sanāksmē, VSS-394),  [Azartspēļu un izložu likumā](http://tap.mk.gov.lv/lv/mk/tap/?pid=40421593&mode=mk&date=2017-06-13) (likumprojekts izsludināts 2017.gada 23.marts Valsts sekretāru sanāksmē, VSS-308). Iepriekšminētie likumprojekti atbalstīti Ministru kabinetā 2017.gada 13.jūnijā.  |
| 2. | Atbildīgā institūcija | Finanšu ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Likumprojekts saistīts ar likumprojektu “Grozījumi Noziedzīgi iegūtu līdzekļu legalizācijas un terorisma finansēšanas novēršanas likumā”, kurš izstrādāts, lai nodrošinātu atbilstību Eiropas Parlamenta un Padomes 2015.gada 20.maija Direktīvas (ES) 2015/849 par to, lai nepieļautu finanšu sistēmas izmantošanu nelikumīgi iegūtu līdzekļu legalizēšanai vai teroristu finansēšanai, un ar ko groza Eiropas Parlamenta un Padomes Regulu (ES) Nr.684/2012 un atceļ Eiropas Parlamenta un Padomes Direktīvu 2005/60/EK un Komisijas Direktīvu 2006/70/EK prasībām, kuru pienākums transponēt līdz 2017.gada 26.jūnijam. |
| 2. | Citas starptautiskās saistības | Nav. |
| 3. | Cita informācija | Nav. |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Likumprojekta izstrāde notika, konsultējoties FKTK, Noziedzīgi iegūtu līdzekļu legalizācijas novēršanas dienestu.Vienlaikus uzziņa par likumprojekta “Grozījumi Noziedzīgi iegūtu līdzekļu legalizācijas un terorisma finansēšanas novēršanas likumā” izstrādi 2016.gada 27.maijā tika publicēta Finanšu ministrijas mājaslapas sadaļa “Sabiedrības līdzdalība”. |
| 2. | Sabiedrības līdzdalība projekta izstrādē | Nav. |
| 3. | Sabiedrības līdzdalības rezultāti | Nav.  |
| 4. | Cita informācija | Sabiedrība pēc normatīvā akta pieņemšanas tiks informēta ar publikāciju oficiālajā izdevumā “Latvijas Vēstnesis”, kā arī ievietojot to bezmaksas normatīvo aktu datu bāzē [www.likumi.lv](http://www.likumi.lv).Likums tiks ievietots arī FKTK mājas lapā un NILLTFNL uzraudzības iestāžu mājas lapās internetā. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | FKTK un citas NILLTFNL uzraudzības iestādes. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts neparedz ietekmi uz pārvaldes funkcijām.Jaunu institūciju izveide, esošo likvidācija vai reorganizācija netiek paredzēta.  |
| 3. | Cita informācija | Nav. |

Finanšu ministre D.Reizniece-Ozola

Neija, 67095490

vineta.neija@fm.gov.lv